Twee vas ná moord op skoolseun  (Argieffoto: Maroela Media) Twee verdagtes is in hegtenis geneem nadat ŉ 15-jarige seun Woensdag op pad skool toe in Kariega (Uitenhage) met ŉ mes gesteek is en aan sy beserings beswyk het. Ferguson Volminck het omstreeks 7:45 in McCarthystraat in Gerald Smith gestap toe hy deur ŉ groep mense genader en met ŉ mes in die bors gesteek is. Volgens kapt. Gerda Swart, polisiewoordvoerder, is die seun se pa van die voorval in kennis gestel en het hy met sy seun na ŉ hospitaal gejaag waar hy kort ná sy aankoms dood verklaar is. Die twee verdagtes, ŉ 16-jarige seun en 21-jarige man, is omstreeks 17:50 by hul onderskeie huise in verband met die voorval in hegtenis geneem. “Die motief vir die moord moet nog vasgestel word,” het Swart gesê. Die verdagtes sal na verwagting Vrydag in die Kariega-landdroshof verskyn op aanklag van moord. Die ondersoek duur voort.